नक्सलवाद से त्रस्त राज्यों के लिए यह सुकून भरी खबर है कि अब अनेक नक्सली मुख्यधारा में लौटना चाहते हैं. जिस तेजी से नक्सली आत्मसमर्पण कर रहे हैं, उसे देखते हुए विशवास किया जा सकता है कि भविष्य में यह संख्या और अधिक बढ़ेगी. आत्मसमर्पण करने वाले तमाम नक्सलियों ने समर्पण के बाद जो बातें पुलिस और मीडिया को बताईं, वो यही है कि नक्सली सिर्फ़ और सिर्फ शोषण कर रहे हैं, उनका लक्ष्य सामाजिक परिवर्तन या शोषण के विरुद्ध लड़ाई नहीं रह गया है. यह चंद लुटेरों का एक गिरोह बन गया है. नक्सलियों के चंगुल से फरार हो कर आत्मसमर्पण करने वाली अठारह साल की युवती सृष्टि अभी हाल में आत्मसमर्पण करके अदम्य साहस का परिचय दिया है, सृष्टि जब तेरह साल की थी, तभी नक्सलियों के बहकावे आकर उनके साथ जंगल चली गयी थी. पांच साल तक वह नक्सलियों के साथ रही, कुछ वारदातों में भी शरीक हुयी लेकिन वो नक्सलियों की कारगुजारियों से ऊब चुकी थी. उसने बताया कि नक्सली खुद बड़े शोषक हैं. नक्सलियों को निकट से देखने के बाद सृष्टि का मोहभंग हुआ और वो मौके की तलाश में थी और एक दिन वह निकल भागी और आत्मसमर्पण कर दिया. अब वह पढ़ना चाहती है, देश के लिए कुछ करना चाहती है. इसके पहले भी जितने नक्सलियों ने आत्मसमर्पण किये सबका यही कहना था की हम मुख्यधारा में शामिल होकर कुछ करना चाहते हैं, हम भटक गए थे, हमें गुमराह किया गया. आत्मसमर्पण करने वालों में उग्र नक्सली वेंकटाकृष्णा प्रसाद उर्फ़ गुड्सा उसेंडी और उसकी पत्नी भी शामिल है. गुड्सा नक्सलियों का प्रवक्ता भी था. कुछ महीने पहले इसने आत्म समर्पण किया था. गुड्सा का भी यही कहना था कि नक्सलवाद की अगुवाई कर रहे नेता हर तरह का शोषण करते हैं और लूट की दौलत अपने परिजनों के पास भेजते रहते हैं। अनेक जोड़ों ने भी पुलिस के समझ आत्मसमर्पण किये, क्योंकि जंगल में साथ रहते उनमें आपस में प्रेमभाव भी जगा और उन्होंने संकल्प किया कि वे एक सभ्य-शालीन नागरिक बनेंगे।